Abahanzi b'Abanyarwanda ari bo, Bruce Melody n'itsinda rya Urban Boyz bakoreye igitaramo muri Uganda, ahitwa Cayenne Lounge and Restaurant kamwe mu tubare dukomeye turi mu mujyi wa Kampala muri Uganda.
Iki gitaramo cyiswe Rwanda-Burundi Night cyitabiriwe n'abantu benshi bo muri Uganda, u Burundi n'u Rwanda baba i Kampala.
Igitaramo cyatangiye ku masaha ya saa mbiri z'umugoroba, aho Umunyarwanda Deejay Africano uri mu bagiteguye yasusurukije abantu mbere y'uko abahanzi batangira kuririmba.
Africano yafatanyije na Judith Heard w'umunyamideli w'Umunyarwandakazi ukunze kuba cyane muri Uganda wayoboraga ibirori (Mc) watumiye abahanzi barimo Kebby Boy wo mu Burundi, wabyinnye agashimisha abafana. Haje gukurikiraho umuhanzi Bruce Melodie wagaragaje ko afite abafana benshi mu ndirimbo ze zikunzwe.
Hakurikiyeho itsinda rya TUK Band ry'abahanzi bo muri Uganda.
Umuhanzi ukomeye uri mu bari bategerejwe cyane ni Sheebah Karungi waririmbye afashijwe n'itsinda rya TUK Band. Nawe yashimishije abafana benshi, aririmba mu gitaramo cy'imbonankubone (Live).
Abantu barahagurutse babyinana nawe indirimbo ze zikunzwe ziganjemo izibyinitse zo mu njyana ya Dancehall nk'uko ibinyamakuru byo muri Uganda http://www.artsglo.com/2017/04/30/1425/ dukesha iyi nkuru bibivuga.
Igitaramo cyasojwe n'itsinda rya Urban Boyz, ryaje rikomereza aho abahanzi bandi bari bagejeje. Iri tsinda ryatwaye igihembo cya Primus Guma Guma Super Star mu 2016 ryaririmbye indirimbo nyinshi zirimo izikunzwe muri Uganda nk'indirimbo 'Tayari' na 'Nipe' baheruka gukorana na Yke Benda wo muri Ugand.
Abanyarwenya Arthur Nkusi uzwi cyane nka Rutura ndetse na Alex Muhangi nabo basusurukije abantu batera inkuru z'urwenya.
Byarinze bigeza saa kumi n'imwe abantu bagitaramye babyina indirimbo zacurangwaga na Deejay Africano .